- రూ.3,436 కోట్లకు చేరిన లాభాలు
- వృద్ధి అంచనాలను కుదించుకున్న సంస్థ
-10 శాతం వరకు తగ్గిన షేర్‌ విలువ
ముంబయి: దేశంలో రెండో అతిపెద్ద ఐటీ సేవల సంస్థ ఇన్ఫోసిస్‌ జూన్‌తో ముగిసిన త్రైమాసికానికి మార్కెట్లను నిరాశపరిచే ఫలితాలను ప్రకటించింది. సంస్థ మార్కెట్‌ వర్గాలు ఆశించిన ఫలితాలను ప్రకటించలేకపోయింది. 2016-17 ఏప్రిల్‌ నుంచి జూన్‌తో ముగిసిన తొలి త్రైమాసికంలో కంపెనీ నికర లాభాలు 13.4 శాతం పెరిగి రూ.3,436 కోట్లుగా నమోదయ్యాయి. కంపెనీ ఆదాయం 16.9 శాతం పెరిగి రూ.16,782 కోట్లుగా చోటు చేసుకుంది. గత ఏడాది ఇదే త్రైమాసికంలో సంస్థ రూ.3,028 కోట్ల లాభాలు నమోదు చేసింది. 2016 మార్చితో ముగిసిన త్రైమాసికంలో సంస్థ రూ.3,597 కోట్ల లాభాలను ఆర్జించిన సంగతి తెలిసిందే. దీంతో పోల్చితే జూన్‌ త్రైమాసికంలో లాభాలు 4.47 శాతం మేర తగ్గినట్టయింది. జూన్‌ త్రైమాసికంలో ఇన్ఫోసిస్‌ సంస్థ రూ.17,034 కోట్ల రెవెన్యూతో రూ.3,446 కోట్ల లాభాలు నమోదు చేసుకోటుందని తొలుత బ్లూంబర్గ్‌తో సహా మార్కెట్‌ వర్గాలు అంచనా వేశాయి. ఖర్చులు పెరగడం, ఇది వరకు స్థాయిలో పెద్ద ఖాతాదార్లను సాధించడం కొంత నెమ్మదించడం వల్ల జూన్‌ త్రైమాసికంలో వృద్ధి అంచనాలు చేరలేకపోయినట్టుగా ఇన్ఫోసిస్‌ సీఈవో విశాల్‌ సిక్కా ఫలితాల సందర్భంగా వివరించారు. ప్రస్తుత ఆర్థిక సంవత్సరంలో మొత్తం రెవెన్యూ వృద్ధి అంచనాలను 10.5-12 శాతానికి తగ్గించింది. ఇంతక్రితం ఈ అంచనాలు 11.8-13.8 శాతంగా ఉన్నాయి. ఇన్ఫీ త్రైమాసిక ఫలితాల విడుదలతో శుక్రవారం స్టాక్‌ మార్కెట్లో కంపెనీ షేర్లు నష్టపోయాయి. ఒకదశలో షేరు విలువ పది శాతం దాకా నష్టపోయింది. తుదకు బీఎస్‌ఈలో 8.81 శాతం విలువ కోల్పోయి రూ.1072.25 వద్ద ముగిసింది.
ఉద్యోగులకు 13 ఏండ్ల తరువాత స్టాక్‌ ఆప్షన్‌..
సంస్థ నుంచి ఉద్యోగులు తరలిపోకుండా నిలబెట్టుకునేందుకు గాను ఇన్ఫోసిస్‌ సంస్థ 'స్టాక్‌ ఆప్షన్‌ పథకానికి తిరిగి శ్రీకారం చుట్టింది. ఈ పథకం పున:ప్రారంభాన్ని సంస్థ సీఓఓ ప్రవీణ్‌ రావు తెలిపారు. దాదాపుగా 13 ఏండ్ల తర్వాత ఇన్ఫోసిస్‌ దీన్ని తిరిగి ప్రారంభించనుంది. ఈ పథకం మూలంగా ప్రారంభ స్థాయి నుంచి మధ్యస్థాయి ఉద్యోగులు దాదాపు 7,500 ఉద్యోగులకు లబ్ది చేకూరనుందని పేర్కొన్నారు. సంస్థ నిర్ణయం ఉద్యోగుల్లో విశ్వాసం నింపనుందన్నారు. గత జూన్‌తో ముగిసిన త్రైమాసికంలో 13,268 ఉద్యోగులను కొత్తగా తీసుకుంది. కాగా ఇదే సమయంలో 10,262 ఉద్యోగులు సంస్థను వదిలిపెట్టారు. నికరంగా సంస్థలో 3,006 మంది ఉద్యోగులు పెరిగి మొత్తంగా జూన్‌ 30 నాటికి వీరి సంఖ్య 1.97 లక్షలకు చేరింది.
మీ స్నేహితులకు రికమెండ్ చెయ్యండి